Toimielinten välinen sopimus, tehty 20 päivänä joulukuuta 1994, nopeutetusta menetelmästä säädöstekstien viralliseksi kodifioimiseksi



Virallinen lehti nro C 102 , 04/04/1996 s. 0002 - 0003



TOIMIELINTEN VÄLINEN SOPIMUS, tehty 20 päivänä joulukuuta 1994, nopeutetusta menetelmästä säädöstekstien viralliseksi kodifioimiseksi (96/C 102/02) (Tämä teksti korvaa ja kumoaa 8 päivänä marraskuuta 1995 lehdessä numero C 293/95 julkaistun tekstin) 1. Tässä menetelmässä virallisella kodifioinnilla tarkoitetaan menettelyä, jonka tarkoituksena on kodifioinnin kohteena olevien säädösten kumoaminen ja niiden korvaaminen yhdellä ainoalla säädöksellä muuttamatta millään tavoin kyseisten säädösten asiasisältöä. 2. Asianomaiset kolme toimielintä sopivat komission ehdotuksesta kodifioinnin kohteena ensisijaisesti olevista aloista. Komissio ottaa työohjelmaansa kodifiointiehdotukset, jotka se aikoo tehdä. 3. Komissio sitoutuu olemaan kodifiointiehdotuksissaan muuttamatta kodifioinnin kohteena olevien säädösten asiasisältöä. 4. Euroopan parlamentin, neuvoston ja komission oikeudellisista yksiköistä koostuva neuvoa-antava ryhmä tarkastelee kodifiointiehdotusta heti komission annettua sen. Neuvoa-antava ryhmä antaa ensi tilassa lausunnon siitä, rajoittuuko ehdotus tosiasiassa puhtaaseen kodifiointiin asiasisältöä muuttamatta. 5. Yhteisön tavanomaista lainsäädäntömenettelyä noudatetaan kokonaisuudessaan. 6. Komission ehdotuksen tavoite eli olemassa olevien tekstien puhdas kodifiointi muodostaa oikeudellisen rajoitteen, jolla Euroopan parlamenttia ja neuvostoa kielletään muuttamasta asiasisältöä. 7. Komission ehdotusta käsitellään sen kaikista näkökohdista nopeutettua menettelyä noudattaen Euroopan parlamentissa (ainoastaan yksi valiokunta tutkii ehdotuksen ja se hyväksytään yksinkertaistetussa menettelyssä) ja neuvostossa (ainoastaan yksi työryhmä tutkii asian ja "I/A-kohta"-menettely Coreperissä ja neuvostossa). 8. Jos lainsäädäntömenettelyn aikana osoittautuu, että on tarpeen tehdä puhtaan kodifioinnin lisäksi muutoksia asiasisältöön, komission on tehtävä tarpeelliset ehdotukset. Tehty Brysselissä kahdentenakymmenentenä päivänä joulukuuta vuonna tuhatyhdeksänsataayhdeksänkymmentäneljä. Euroopan unionin puolesta Klaus KINKEL Euroopan parlamentin puolesta Nicole FONTAINE Euroopan komission puolesta Jacques DELORS YHTEISET JULISTUKSET Julistus säädöstekstien virallista kodifiointia koskevan nopeutetun menetelmän 4 kohdasta Euroopan parlamentti, neuvosto ja komissio sopivat, että neuvoa-antava ryhmä pyrkii antamaan lausuntonsa niin ajoissa, että toimielimet saisivat sen ennen kuin ne aloittavat kukin erikseen kyseisen ehdotuksen käsittelyn. Julistus säädöstekstien virallista kodifiointia koskevan nopeutetun menetelmän 7 kohdasta Euroopan parlamentti, neuvosto ja komissio vahvistavat, että virallista kodifiointia koskevia komission ehdotuksia käsiteltäessä "kaikista niiden näkökohdista" parlamentissa ja neuvostossa on vältettävä kodifiointimenettelyn kahden tavoitteen kyseenalaistamista, jotka ovat ainoan elimen osallistuminen käsittelyyn kunkin toimielimen sisällä ja lähes ilman eri toimenpiteitä tapahtuva menettely. Nämä kolme toimielintä sopivat erityisesti, että komission ehdotusten käsittely kaikista niiden näkökohdista ei merkitse kodifioitavia säädöksiä hyväksyttäessä saavutettujen asiaratkaisujen kyseenalaistamista. Julistus säädöstekstien virallista kodifiointia koskevan nopeutetun menetelmän 8 kohdasta Euroopan parlamentti, neuvosto ja komissio panevat merkille, että puhtaan kodifioinnin lisäksi asiasisältöön tehtävien muutosten osoittautuessa tarpeellisiksi komissio voi valita tapauksittain joko koko ehdotuksen uudelleenmuotoilun tai erillisen muutosehdotuksen laatimisen, jolloin kodifiointiehdotuksen käsittely keskeytetään ja asiasisältöä koskeva muutos, kun se on hyväksytty, sisällytetään siihen. * * * EUROOPAN PARLAMENTIN JULISTUS Julistus virallista kodifiointia koskevan nopeutetun menetelmän 5 kohdasta Euroopan parlamentti puolestaan katsoo, että varsinkin silloin, kun oikeudellista perustetta tai tekstin antamismenettelyä muutetaan, sillä on tämän sopimuksen 5 kohdassa tarkoitetun "tavanomaisen lainsäädäntömenettelyn" mukaisesti oikeus ottaa kantaa kodifioinnin tarpeellisuuteen.